## Rješenje Ustavnog suda Republike Hrvatske broj U-I-28/1993. od 3. svibnja 1995

### NN 33/1995 (19.5.1995.), Rješenje Ustavnog suda Republike Hrvatske broj U-I-28/1993. od 3. svibnja 1995

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko
Crnić predsjednik Suda, te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje Momčinović, Ivan Marijan Severinac
i Mladen Žuvela, odlučujući o prijedlogu Jakova Nakića iz Rijeke za ocjenu ustavnosti Zakona o porezu na
promet nekretnina, na sjednici 3. svibnja 1995. godine, donio je

## RJEŠENJE

### USTAVNOG SUDA REPUBLIKE HRVATSKE BROJ U-I-28/1993. OD 3. SVIBNJA 1995

1. Pokreće se postupak za ocjenu ustavnosti
odredbe članka 22. Zakona o porezu na promet nekretnina ("Narodne
novine", broj 53/1990, 59/1990, 61/1991, 26/1993 i 95/1994).

Ovo će se rješenje objaviti u "Narodnim novinama"

#### Obrazloženje:

Zakonskom odredbom označenom u toćci 1. izreke rješenja propisano je da se bez dokaza o
plaćenom porezu na promet nekretnina ne može upisati prijenos vlasništva na
nekretnini u zemljišnim knjigama.

Prijedlog za pokretanje postupka za ocjenu
ustavnosti navedene zakonske odredbe podnio je Jakov Nakić
iz Rijeke. U prijedlogu ističe da je osporena zakonska odredba nesuglasna s
ustavnom odredbom iz stavka 2. članka 50. Ustava Republike Hrvatske jer
ograničava stjecanje i raspolaganje pravom vlasništva na nekretninama suprotno
ovoj ustavnoj odredbi. Osporena zakonska odredba, ističe predlagatelj, nije u
suglasnosti ni s odredbama članka 33. Zakona o osnovnim vlasničkopravnim
odnosima ("Narodne novine", broj 53/1990) koja propisuje da se pravo
vlasništva na nekretnini temeljem pravnog posla stječe upisom u javnu knjigu
ili na drugi odgovarajući način određen zakonom.

Prijedlog je osnovan.

Polazeći od navoda iznesenih u prijedlogu Ustavni
sud Republike Hrvatske riješio je pokrenuti postupak za ocjenu ustavnosti
osporene zakonske odredbe imajući u vidu i najviše vrednote izražene u
odredbama članka 3. Ustava Republike Hrvatske, posebice odredbe o vladavini
prava, nepovredivosti vlasništva i drugim pravima i slobodama koje su temelj
ustavnog poretka Republike Hrvatske.

U postupku će se stoga ispitati ustavnost
osporene zakonske odredbe i u odnosu na odredbu stavka 2. članka 14. Ustava
prema kojoj su svi pred zakonom jednaki a imajući u vidu da za sticanje vlasništva na drugim dobrima velike vrijednosti (o
kojima se ne vode evidencije) nije propisana ovjera potpisa ni plaćanje poreza
za valjanost sticanja vlasništva na tim dobrima pa se
osnovano postavlja pitanje jednakosti građana pred zakonom.

Potrebno je ispitati ustavnost osporene zakonske
odredbe i u odnosu na ustavne norme iz članka 49. Ustav prema kojima država
potiče gospodarski razvitak, napredak i socijalno blagostanje građana. U tom
smislu država potiče i ulaganje kapitala kojim se, nema sumnje, stiče i pravo
vlasništva na nekretninama. Pitanje je kako i koliko sporna zakonska odredba
djeluje u smislu poticanja ulaganja kapitala.

Osnovana je nadalje i sumnja da sporna zakonska
odredba ozbiljno kompromitira interes Republike Hrvatske utvrđen odredbom
članka 50. stavak 2. Ustava. Očito je, naime, da se uvjetovanje upisa stjecanja
vlasništva u zemljišnim knjigama naplatom poreza, kako propisuje sporna
odredba, ne može podvesti pod interes Republike Hrvatske konstituiran odredbama
članka 50. Ustava. Naime, prema stavku 2. ove ustavne odredbe vlasništvo,
poduzetnička i tržišna sloboda temelj su gospodarskog razvoja Republike
Hrvatske, pa se osnovano postavlja pitanje da li osporena zakonska odredba
uvažava navedenu ustavnu odredbu.

Ozbiljna je sumnja da osporena zakonska odredba
ograničava stjecanje vlasništva time što uvjetuje realizaciju vlasničkih prava,
koja tek nastaju, prethodnim plaćanjem poreza čime vrijeđa i samo pravo
vlasništva zajamčeno Ustavom (članak 48. Ustava).

Ovo se rješenje dostavlja Saboru Republike
Hrvatske radi očitovanja na izražene sumnje i postavljena pitanja.

Objava ovog rješenja temelji se na odredbi članka
2. stavak 1. Ustavnog zakona o Ustavnom sudu Republike Hrvatske ("Narodne
novine", broj 13/1991).

Broj: U-I-28/1993

Zagreb, 3. svibnja 1995.

USTAVNI SUD REPUBLIKE HRVATSKE

Predsjednik

**Jadranko Crnić**, v. r.

Rješenje, NN 33/1995-673